钦定古今图书集成/明伦汇编/氏族典/第230卷 > 杨万里
## 钦定古今图书集成/明伦汇编/氏族典/第230卷 > 杨万里

按《宋史杨万里传》，“万里，字廷秀，吉州吉水人。绍兴二
十四年进士第，为赣州司户，调永州零陵丞。时张浚
谪永，杜门谢客，万里三往不得见，以书力请，始见之。
浚入相，荐之朝，除临安府教授。丁父忧，改知奉新县，
召为国子博士，迁太常博士，寻升丞，转将作少监，出
知漳州，改常州，寻提举广东常平茶盐，就除提点刑”
狱，召为尚左郎官。淳熙十二年，以地震应诏上书，擢
为侍读，迁左司郎中。十四年，迁秘书少监。光宗即位，
召为秘书监。绍熙元年，出为江东转运副使。朝议欲
行铁钱于江南诸郡，万里疏其不便，不奉诏。忤宰相
意，改知赣州。乞祠，除秘阁修撰、提举万寿宫。宁宗即
位，引年乞休致，进宝文阁待制致仕。开禧元年召，复
辞。明年，升宝谟阁学士。卒，年八十三，赠光禄大夫。万
里为人刚而褊，精于诗，尝著《易传》行于世。光宗尝为
书“诚斋”二字，学者称诚斋先生，赐谥文节。子长孺。